Leon Draisaitl

**Leon Tim Draisaitl** (s. 27. lokakuuta 1995 Köln) on saksalainen jääkiekkoilija. Pelipaikaltaan hän on keskushyökkääjä, mutta hän osaa pelata myös vasempana laitahyökkääjänä. Draisaitl pelaa NHL-joukkue Edmonton Oilersissa. Seura varasi hänet  kolmantena pelaajana. Draisaitl on NHL:n historian pienimmällä numerolla varattu saksalaispelaaja yhdessä Tim Stützlen () kanssa. Draisaitlin vahvuuksiin kuuluvat pelin rakentaminen, koko, kiekon suojaaminen, pelisilmä ja taitavat kädet. Hän kuitenkin turhautuu ajoittain. Draisaitl on ollut NHL:n historian suuripalkkaisin pelaaja vuosittaisella tasolla.

## Ura
### Seuraura

#### Saksassa
Draisaitl on Kölner EC:n kasvatti. Hän siirtyi 13-vuotiaana Mannheimer EHC:hen kaudeksi 2009–2010, jolloin Draisaitl sijoittui tehopistein 48+55=103 Schüler-BL:n pistepörssissä viidenneksi. Kaudella 2010–2011 hän teki 29 runkosarjaotteluun valtavat tehopisteet 97+95=192, joilla Draisaitl voitti ylivoimaisesti sarjan maalipörssin ja sijoittui pistepörssissä toiseksi edellään vain joukkuetoveri Dominik Kahun. Draisaitl voitti kauden päätteeksi Schüler-BL:n mestaruuden. Kaudella 2011–2012 Draisaitl sijoittui tehopistein 21+35=56 Deutsche Nachwuchsligan pistepörssin toiselle sijalle edellään jälleen vain Kahun. Hän voitti kauden päätteeksi DNL:n mestaruuden, ja hänet valittiin sarjan vuoden pelaajaksi.

WHL-joukkue Prince Albert Raiders varasi Draisaitlin  toisena pelaajana kesällä 2012, jolloin häntä ennen varattiin vain Ivan Barbašev. Draisaitl siirtyi joukkueeseen kaudeksi 2012–2013, jolloin hän oli Raidersin toiseksi paras pistemies Mark McNeillin jälkeen tehopisteillä 21+37=58. Draisaitl voitti myös joukkueen sisäisen tehotilaston lukemalla +22. Kaudella 2013–2014 hän jakoi tehopisteillä 38+67=105 koko WHL:n pistepörssin neljännen sijan Kootenay Icen Sam Reinhartin kanssa. Draisaitl valittiin kauden päätteeksi liigan itäisen konferenssin ensimmäiseen tähdistökentälliseen.

#### NHL:ssä

Edmonton Oilers varasi Draisaitlin koko NHL:n varaustilaisuuden kolmantena pelaajana ja ensimmäisenä eurooppalaisena kesällä 2014. Hänestä tuli kaikkien aikojen pienimmällä numerolla NHL:ään varattu saksalaispelaaja. Saman vuoden elokuussa Draisaitl teki kolmivuotisen tulokassopimuksen joukkueen kanssa. Hän otti syksyn 2014 harjoitusleirin päätteeksi paikan Oilersin NHL-kokoonpanosta ja pelasi ensimmäisen NHL-ottelunsa kauden 2014–2015 avauskierroksella 9. lokakuuta 2014 Calgary Flamesia vastaan. Draisaitl sai ottelussa jääaikaa 14.47 minuuttia. Hänen NHL-uransa avausmaali syntyi 24. lokakuuta 2014 Carolina Hurricanesia vastaan. Draisaitlin maali jäi Oilersin 6–3-voittoon päättyneen ottelun ratkaisumaaliksi. Hänet valittiin ottelun kakkostähdeksi. 

Tammikuussa 2015 Draisaitl lähetettiin 37 ottelun ja yhdeksän pisteen jälkeen takaisin WHL:ään Prince Albert Raidersiin. Joukkue kuitenkin myi hänet pian tämän jälkeen Kelowna Rocketsiin saaden vaihdossa Kris Schmidlin, Dalton Yorken, vuoden 2015 ensimmäisen kierroksen varausvuoron sekä kaksi neljännen kierroksen varausvuoroa. Draisaitl jakoi koko WHL:n kevään 2015 pudotuspelien pistepörssin voiton Portland Winterhawksin Nic Petanin kanssa tehopistein 10+18=28. Hän voitti myös pudotuspelien tehotilaston lukemalla +17. Draisaitl voitti kauden päätteeksi WHL:n mestaruuden, Ed Chynoweth Cupin, ja hänet palkittiin pudotuspelien parhaana pelaajana. Hän voitti myös Memorial Cupin pistepörssin saaden Ed Chynoweth Trophyn ja jakoi maalipörssin voiton joukkuetoverinsa Gage Quinneyn kanssa tehopistein 4+3=7. Draisaitl palkittiin turnauksen arvokkaimpana pelaajana Stafford Smythe Memorial Trophylla.

Draisaitl palkittiin pistepörssin voittajalle jaettavalla Art Ross Trophylla ja Hart Memorial Trophylla NHL-kauden 2019–2020 runkosarjan päätteeksi. Saksassa hänet valittiin vuoden miesurheilijaksi vuonna 2020.

Kaudella 2021–2022 Draisaitlista tuli ensimmäinen pelaaja koko NHL:n historiassa, joka on saavuttanut kauden 20 ensimmäisen pelin aikana 20 maalia ja 20 syöttöä siten, että tehdyistä maaleista kymmenen on ylivoimamaaleja. Seuraavalla kaudella hän teki pudotuspelihistoriaa, kun hänestä tuli NHL:n ensimmäinen pelaaja, joka on tehnyt pudotuspelisarjan kahdessa ensimmäisessä ottelussa yhteensä kuusi maalia. Kuudes maali syntyi, kun Edmonton Oilers voitti pudotuspelien toisella kierroksella Vegas Golden Knightsin. 

Syyskuussa 2024 Draisaitl solmi Edmonton Oilersin kanssa historiallisen rahakkaan kahdeksan vuoden ja yhteensä 112 miljoonan dollarin arvoisen jatkosopimuksen, joka takaa hänelle kautta aikain suurimman vuotuisen palkan NHL:ssä, yhteensä 14 miljoonaa dollaria kaudessa. Tämän ennätyksen rikkoi vuotta myöhemmin Minnesota Wildin Kirill Kaprizov, kuka 2025 syyskyyssa allekirjoitti edustamansa Wildin kanssa sopimuksen, jonka vuosiansiot nousevat peräti 17 miljoonaan dollariin.

### Maajoukkueura

#### Nuorisomaajoukkueet
Draisaitl pelasi alle 18-vuotiaiden maailmanmestaruuskilpailuissa vuosina 2012 ja 2013. Hän ylsi kummassakin turnauksessa Saksan sisäisen piste- ja syöttöpörssin voittoon, kuten myös World U-17 Hockey Challengessa vuonna 2012. 

Draisaitl pelasi alle 20-vuotiaiden maailmanmestaruuskilpailuissa vuosina 2013 ja 2014. Draisaitl oli vuoden 2013 turnauksessa Saksan paras pistemies ja syöttäjä tehopisteillä 2+4=6. Vuoden 2014 turnauksessa hän teki saman verran tehopisteitä ja toimi joukkueen varakapteenina. Draisaitlilta odotettiin paljon, mutta hänet nähtiin kuitenkin kentällä ajoittain turhautuneena, ja hän voittikin turnauksen jäähypörssin 52 jäähyminuutilla.

#### Miesten maajoukkueessa
Draisaitl edusti Saksaa maailmanmestaruuskilpailuissa vuonna 2014 ollessaan vain 18-vuotias. Draisaitl edusti maataan myös vuosien 2016–2019 maailmanmestaruuskilpailuissa.

## Muuta
Draisaitlin isä Peter on kolminkertainen olympiakävijä, ja hän toimii nykyään Tšekin Extraliga-joukkue HK Hradec Královén päävalmentajana.

## Tilastot

## Lähteet
*
*

### Viitteet

## Aiheesta muualla